b'\n_START_ARTICLE_\nNikkil\xc3\xa4nj\xc3\xa4rvi (Orivesi)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 6,0 hehtaaria ja se on 450 metri\xc3\xa4 pitk\xc3\xa4 ja 250 metri\xc3\xa4 leve\xc3\xa4. Sen rantoja ymp\xc3\xa4r\xc3\xb6iv\xc3\xa4t eri suunnilta taajaman l\xc3\xa4hell\xc3\xa4 sijaitsevat peltomaat, jotka viett\xc3\xa4v\xc3\xa4t p\xc3\xa4\xc3\xa4osin rannoille p\xc3\xa4in. J\xc3\xa4rvell\xc3\xa4 ei ole kartan mukaan saaria. Sen rantaviivan pituus on 1,2 kilometri\xc3\xa4 ja rannat ovat p\xc3\xa4\xc3\xa4asiassa peltoa tai rantakosteikkoa. Rannan tuntumaan ylettyy taajaman taloja sek\xc3\xa4 kirkon m\xc3\xa4en suunnalla ett\xc3\xa4 Kortelahden suunnalla. Niille tulee tie yhdystielt\xc3\xa4 3260, joka kiert\xc3\xa4\xc3\xa4 j\xc3\xa4rven sen it\xc3\xa4puolelta.\n_START_SECTION_\nVedenlaatu\n_START_PARAGRAPH_\nJ\xc3\xa4rven vedenlaatu on heikko, sill\xc3\xa4 aikaisimpina vuosina siihen laskettiin j\xc3\xa4tevedenpuhdistamon vesi\xc3\xa4. J\xc3\xa4rven tilaa on seurattu mittauksin ainakin vuosien 1996\xe2\x80\x932009 aikana. Veden kokonaisfosforipitoisuuksien keskiarvo oli t\xc3\xa4n\xc3\xa4 aikana 200 mikrogrammaa litrassa vett\xc3\xa4 (\xce\xbcg/l) ja kokonaistyppipitoisuuksien keskiarvo 2600 \xce\xbcg/l. Tulosten perusteella Nikkil\xc3\xa4nj\xc3\xa4rvi on eritt\xc3\xa4in rehev\xc3\xb6itynyt j\xc3\xa4rvi. Vedenpuhdistamon j\xc3\xa4tevesien fosforipitoisuudet olivat noin 300 \xce\xbcg/l. Ylivirtauskausina j\xc3\xa4rvest\xc3\xa4 valuu ravinteikkaista vett\xc3\xa4 Er\xc3\xa4j\xc3\xa4rveen, joka kuormittuu siit\xc3\xa4 lis\xc3\xa4\xc3\xa4. Er\xc3\xa4j\xc3\xa4rven kunnostushankkeen yhteydess\xc3\xa4 onkin ehdotettu Nikkil\xc3\xa4nj\xc3\xa4rven kemiallista k\xc3\xa4sittely\xc3\xa4.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueen (35.7) L\xc3\xa4ngelm\xc3\xa4veden alueella (35.72), jonka Uiherlanjoen valuma-alueeseen (35.726) se kuuluu. J\xc3\xa4rven vedenpinnan korkeus on 87,1 metri\xc3\xa4 mpy. Valuma-alueen pinta-ala on 0,96 neli\xc3\xb6kilometri\xc3\xa4 (km\xc2\xb2), josta 0,27\xc2\xa0km\xc2\xb2 eli 29\xc2\xa0% on peltoa ja 0,52\xc2\xa0km\xc2\xb2 mets\xc3\xa4maata. Rakennettua aluetta on 0,1\xc2\xa0km\xc2\xb2. J\xc3\xa4rvest\xc3\xa4 l\xc3\xa4htee lyhyt laskuoja Er\xc3\xa4j\xc3\xa4rven Kortelahteen.\n_START_SECTION_\nHistoriaa\n_START_PARAGRAPH_\nVuoden 1855\xe2\x88\x921856 Kalmbergin kartastossa j\xc3\xa4rvi oli peltomaiden ymp\xc3\xa4r\xc3\xb6im\xc3\xa4. Silloin kirkonkyl\xc3\xa4n tie kulki j\xc3\xa4rven l\xc3\xa4nsipuolelta ohi etel\xc3\xa4\xc3\xa4n.'